Polisievrou in KZN doodgeskiet | Maroela Media
Die waarnemende KwaZulu-Natalse polisiekommissaris, lt.genl. Nhlanhla Mkhwanazi, het die moord op ŉ polisiebeampte in sy provinsie veroordeel.
“Ons is ontsteld oor die nuus dat ŉ sersant van Mandeni-polisiestasie deur haar lewensmaat vermoor is,” het hy gesê. Sy was nie aan diens nie. “Die Suid-Afrikaanse Polisiediens is van nóg ŉ voetsoldaat beroof op so ŉ tragiese en onnodige manier. Ons innige meegevoel aan haar familie en kollegas.”
Sers. Nonhlanhla Lindiwe Mazibuko (40) is Saterdag om 17:30 na bewering deur haar lewensmaat in Sundumbili geskiet ná ŉ onderonsie tuis. Sy het verskeie skietwonde opgedoen en is op die toneel dood, het brig. Jay Naicker, woordvoerder van die polisie, gesê.
Die 43-jarige verdagte het homself later aan die polisie oorgegee. Hy sal binnekort in die hof verskyn. Die vuurwapen wat vermoedelik tydens die moord gebruik is, is ook gekonfiskeer.
Die polisie by Sundumbili ondersoek ŉ saak van moord.